21/10/2014 Fyri fyrstu ferð síðan stovnanina í 1956 spældu kyndilskvinnur í evropeiskari kapping leygardagin, og sunnudagin vunnu tær sín fyrsta Evropa Cup-sigur, tá tær koppaðu Femina Visé úr Belgia 21-20. Avrikið sunnudagin var nógv betri enn leygardagin, tá Femina Visé vann 22-15. Nervarnir vórðu tveittir fyri borð, og nærlagni og stríðsvilji vórðu sett í hásæti. Úrslit: Kyndil legði ein kapittul aftrat síni stoltu søgu, og hópur, nevnd og hjálparfólk fóru í sjeynda himli til móttøku á Reinsarínum saman við belgiska ferðalagnum og umboðum fyri Tórshavnar Kommunu, skrivar Kyndil á sínari netsíðu 21/10/2014 Fótbóltsferð til Kvinnur-stuttleikafótbóltur við 62° N í Íslandi 14.-17. november 2014 Vit skipa fyri vælumtóktari fótbóltsferð til kvinnur-einans! Her sleppa kvinnurnar av álvara at royna seg á hálvum vølli. Og tú fært við vissu eina aktiva og stuttliga uppliving. Spælt verður í Reykjavík ímóti liðum frá londum, so sum USA og Bretlandi. Kappinging er leygardag 15. november í Egilshøll kl. 9.00-16.00. Móttøka og gallaveitsla er eisini fyri luttakandi. Ferðaætlan 14. nov Føroyar-Reykjavík 09.00-10.30 17. nov Reykjavík-Føroyar 13.15-14.45 Gisting á Fosshotel Baron * * * , sum liggur sentralt í Reykjavík. Her býrt tú beint við allar handlarnar og hugnaligu kafé'irnar, sum altíð eru eina vitjan verd, tá tú ert í Reykjvík. Bílegging í seinast lagi 29 septembur. Í dag leggur Kristina Háfoss, løgtingskvinna, vegna Tjóðveldi fram lógaruppskot, ið tryggjar, at almenningurin kann fáa innlit í, hvussu politiskir flokkar, løgtingslimir og valevni fíggja valstríð og virksemi teirra, herundir hvør privatur stuðul verður latin flokkum, løgtingslimum og valevnum. Hetta verður gjørt við, at politiskir flokkar skulu gera roknskap, ið eitt nú skal innihalda upplýsingar um inntøkukeldur floksins. Herundir upplýsingar um møguligan privatan stuðul, og frá hvørjum hesin kemur. Eisini skal í frágreiðing til roknskapin upplýsast, um løgtingslimir ella valevni floksins móttaka privatan stuðul. Um talan er um uttanflokka valevni ella uttanflokka løgtingslim, og viðkomandi móttekur privatan stuðul, skal viðkomandi lata fyrisitingini hjá Løgtinginum frágreiðing um møguligan stuðul. Øll kunnu síðan fáa innlit í roknskap og frágreiðingar hjá fyrisitingini hjá Løgtinginum. Í dag eru politiskir flokkar, løgtingslimir og valevni ikki áløgd at upplýsa alment um møguligan privatan stuðul. Hetta ger, at almenningurin ikki veit um og í hvønn mun politiskir flokkar, løgtingslimir og valevni eru privat stuðlað og harvið hava fíggjarligt tilknýti til privatar stuðlar. Hetta lógaruppskot vil broyta hesa støðu, og tryggja innlit í, hvørjar inntøkukeldur politiskir flokkar hava, og hvørt valevni og løgtingslimir eru fíggjað av privatum stuðlum. Harvið gerst gjøgnumskygnið og rættartrygdin størri í politisku skipanini í Føroyum. Á Løgtingi, 21. oktober 2014 Tjóðveldi Í vetur skulu sóknarformenn og tiltaksfólk veljast í Føroya Fiskimannafelag fyri eitt nýtt trý ára skeið, sum byrjar 1. februar 2015. Valið skal vera liðugt 4. desember. Jan Højgaard, felagsformaður, heitir á sitandi sóknarformenn um at skipa fyri valfundum í næstum og á limirnar um at møta væl upp til hesar fundir. Jan á Sjómannadegnum Jan Højgaard, formaður í Fiskimannafelagnum, heitir á sóknarformenninar um at skipa fyri valfundum í næstum, har sóknarformenn og tiltaksfólk fyri næsta trý ára skeiðið skulu veljast, og somuleiðis heitir hann á limirnar um at møta væl upp til hesar fundir. Í vetur skulu sóknarformenn og tiltaksfólk veljast í Føroya Fiskimannafelag fyri eitt nýtt trý ára skeið, sum byrjar 1. februar 2015. Viðtøkurnar hjá felagnum siga í § 7 soleiðis um sóknarformenn, og hvussu teir verða valdir: Sóknarformenn Landið verður býtt í felagssóknir og skal býtast so, at lætt er hjá sóknarformanni at fara um í síni sókn. Í hvørji sókn verður valdur ein sóknarformaður við tveimum tiltaksmonnum. Hesi val kunnu vera munnlig, men skulu vera skrivlig, um nakar krevur hetta á fundinum. Uppgáva sóknarformanna er, saman við tiltaksmonnum, at umboða felagið mótvegis limunum og at umboða limirnar mótvegis felagnum, men annars ger felagsstjórnin, í samráð við sóknarformenninar, gjøllari reglugerð fyri arbeiði teirra. Tær mest ítøkiligu uppgávurnar hjá sóknarformonnum við tiltakslimum er at skipa fyri uppstilling og val í hvørji sókn. Eisini umboða teir sóknirnar á landsfundi felagsins. Valið skal fara fram, so tað er lokið 1. februar. Tað áliggur sitandi sóknarformonnum og teirra tiltaksfólkum at skipa fyri fundi, har valt verður. Nýggju sóknarformenninir og tiltaksfólkini skulu vera vald ella endurvald í seinasta lagi 4. desember 2014. Tá skal skrivstovan hjá Fiskimannafelagnum eisini hava fingið fráboðan um úrslitið, og Jan Højgaard, felagsformaður, heitir tí á sóknarformenninar um at skipa fyri valfundum í næstum og á limirnar um at møta væl upp til hesar fundir. Kelda: Føroya Fiskimannafelag Kjakið um at fara burturúr einum valdømi til gomlu skipanina mest sum sovnaði, men fyrrverandi løgmaður, Jóannes Eidesgaard kom inn á hetta í sendingini Sjá hjá Kringvarpinum í gjár, sum hann segði, var hann fyri at fara til eitt valdømi, men hann kundi siga nú, at hendan valskipanin riggar ikki í Føroyum, tí meiningin við einum valdømi var, at fara burturfrá lokalpolitikki, men hon vísir júst tað øvugta, tí eigur at farast aftur til gomlu skipanina við fleiri valdømum. Tað eru eisini fleiri røddir á tingi í dag, sum eru fyri at venda aftur til gomlu skipanina, og spurningurin er tí, um ikki rætta løtan er nú, at gera tað, tí valið verður um eitt ár. Tað er ongin ivi um at Føroyar, sum eitt valdømi hevur fullkomiliga spælt fallit. Lógin um eitt valdømi varð samtykt 25 oktober 2007 har 19 atkvøður vóru fyri meðan 13 atkvøður vóru ímóti. Ælabogasíl fyri seks milliónir krónur eru mist eftir ógvusliga regnið í einum hyli í Jútlandi. Hósdagin regnaði so nógv, at tað flyt yvir í hylinum og fiskurin“ spreiddi” seg úr hylinum yvir eitt stórt øki á slættanum og tá tað fjarðar aftur doyr sjálvsagt fiskurin á slættanum. -Ein syrgilig sjón at sjá, tí fiskurin var annars klárur at taka og skuldi útflytast, sigur Henning Priess, sum eigur“ brúkið” í hylinum. Tað kennist grundleggjandi skeivt, um SEV, sum vit øll eiga, skal býtast sundur í hálvprivat dótturfeløg. SEV má og skal ongantíð gerast eitt felag, har inntøkur til privatar íleggjarar er nakað mál í sjálvum sær! SEV skal vera eitt felag, sum tryggjar borgarum og vinnuni so bíligan og grønan streym, sum yvirhøvur til ber. Tíðindini um at SEV arbeiðir við at stovna eitt dótturfelag saman við oljufelagnum Magn reisir ikki so fáar prinsipiellar spurningar. Og ger tað aftur aktuelt at umhugsa, at skilja SEV sundur í eina framleiðslueind og í eitt netfelag, sum so kann keypa streym frá tí, sum framleiðir bíligast. Hetta er als ikki einfalt, tí netparturin er so inngrógvin partur av SEV. Men, vit eiga undir ongum umstøðum at loyva, at SEV verður privatiserað í smáum bitum, soleiðis, sum lunnar í løtuni kunnu tykjast verða lagdir undir. Tá tað fyri árum síðani varð avgjørt, at øll vindorka skuldi bjóðast út, var politiski viljin at geva privatum møguleikan at vera við til at gera íløgur í grønu orkuna, vóru hesi kappingarfør. Hetta hóast Føroyar eftir ES-málistokki eru ov smáar til at kapping virkar nóg væl. Kappingin um vindin hevur tó uttan iva skundað undir ta menning, sum verið hevur á orkuøkinum. Fá munnu ivast í, at tá felagið Røkt fyri mongum árum síðani av sínum eintingum fór undir at útbyggja vindorkuna, fekk tað eisini SEV at ressast–tó risin tyktist seinførur fyrstu mongu árini. Men so kom ferð á, og fyri nøkrum døgum síðani fegnaðust vit um tær 13 nýggju vindmyllurnar, sum nú mala í Húsahaga, og SEV kunngjørdi sína 2030-visjón. Brúkarin eigur vinningin! Jarðfeingi gav í januar 2013“... einum felagi undir stovnan við SEV o. ø. loyvi til elframleiðslu úr vindorku við 13 vindmyllum í Húsahaga, íalt 11,7 MW.” Ein avgerð, ið eftir kæruviðgerð varð staðfest í juli sama ár. Við hesum fingu SEV og Magn saman loyvi til vindmyllulundina, framum eina aðra umsókn frá Vindrøkt. Felagið var eftir øllum at døma kortini ikki stovnsett tá, og SEV helt fram einsamalt. Talan eru um eina sera góða íløgu, sum fer at spara SEV 35-40 milliónir krónur í olju hvørt einasta ár. Tørvurin á privata íleggjaranum nú, tá myllurnar eru reistar og senda virðismikla grøna orku inn á netið, er ikki øðiliga eyðsýndur. Her eru fleiri spurningar, sum krevja svar! Hóast streymurin er blivin munandi grønari í seinastuni, so stavar okkara samlaða orkunýtsla framvegis 90% frá olju. Vegurin til tað elektrifiseraða samfelagið, sum burturav verður rikið av grønari orku, er sostatt framvegis sera langur–og vit tosa um milliarda íløgur, fyri at røkka tí. Givið er, at SEV fer ikki at megna at lyfta hetta einsamalt. Í tann mun neyðugt er við privatum íleggjarum og samstarvspørtum, má eitt minsta krav vera, at øll hava javnsettan møguleika at bjóða seg fram. Aðalmálið má framvegis altíð vera skjótast møguligt at byggja út grønu orkuna, samstundis sum møguligur vinningur gagnar brúkarunum-húsarhaldum og vinnuni. Bjørt Samuelsen tingkvinna Heilsutrygd hevur broytt stuðulin til nøkur ávís sløg av diabetes heiligvági. Broytingarnar komu í gildi í fjør Nøkur sløg av heiligvági, sum fyrr hava fingið vanligt tilskot, fáa nú treytað tilskot, og summi missa heilt tilskot. Treytað tilskot merkir, at tilskotið er treytað av, at ein lýkur ávis krøv. Í hesum førum skal verða viðmerkt á forskriftini, at ein skal hava tilskot. Niðast á síðuni sæst, hvønn heilivág talan er um. Stendur tín heilivágur á listanum, eigur tú at tosa við læknan um, hvussu tú skal gera. Tað kanst tú gera t. d. næstu ferð, tú skal til lækna. Læknin er kunnaður um broytingina. Orsøkin til, at tilskotið verður broytt, er sambært heimasíðuni hjá apoteksverkinum, at nógv kunnu viðgerast við bíligari heilivági. Tí fær tann dýri heilivágurin treytað tilskot, so hann bert verður nýttur til tey, ið lúka ávís krøv og tískil hava serligt gagn av honum. Onnur sløg av heilivági hava t. d. fleiri hjáárin. Her kann tað vera ein fyrimunur at skifta tey út við meira hóskandi heilivág, sigur apoteksverkið. Yvirlit yvir heilivág til viðgerð fyri diabetes (sukursjúku), ið broytir tilskot frá 11. november 2013: Heilivágur 1) Broytist frá vanligt tilskot til treytað tilskot: Bydureon Byetta Lyxumia Victoza 2) Tilskotið fellur burtur: Actos Arcosal